section_heading: Život
paragraph_text: Bake su lovci i skupljači. Skupina gradi privremene kampove koje sačinjavaju nastambe izgrađene od granja i lišća (iako danas sve više koriste Bantu-metode). Muškarci u okolnoj šumi love plijen pomoću otrovnih strijelica i koplja. Ponekad skupljaju i med iz košnica u šumskim krošnjama. Muškarci također love ribu pomoću neotrovne kemikalije koju dobiju drobljenjem prašumskog bilja. Pomoću brzog toka rijeke rasprše kemikaliju nizvodno. Kemikalija djeluje tako da ribe lišava kisika iz vode te one ubrzo počinju plutati po površini rijeke. Nakon toga ih lovci lako skupe. Drugu metodu ribolova prakticiraju isključivo žene. Ograde određeni dio toka (nekom vrstom male brane), zatim iz ograđenog dijela isipavaju vodu sve dok riba ne ostane na suhom, te je onda pokupe s tla. Žene također skupljaju šumsko voće i orašaste plodove te se brinu o pčelinjim zajednicama i košnicama u krošnjama. Njihova je i briga o djeci. Pleme ostaje na određenom području sve dok na njemu ima hrane, a kada ponestane lovine, nastambe se napuštaju, a pleme se seli u drugi dio prašume. U zajednici se sve odluke donose koncenzusom.